Mistrík, Miloš, predseda Rady pre vysielanie a retransmisiu (2012-06-26):
Ďakujem za možnosť zaujať stanovisko. Vlastne všetky pripomienky sa týkali dvoch vecí, takže pokúsim sa veľmi stručne odpovedať na tieto dve veci. Jedna je tá tzv. pätnástka, to znamená programy mládeži nevhodné alebo vhodné iba pre mládež od 15 rokov. To je veľký problém nielen Rady pre vysielanie a retransmisiu, nielen ľudí, ktorí nám píšu tie sťažnosti, ktoré, ako tu odznelo, veľmi prudko rastú, ale teší ma, že aj nášho parlamentu, mnohých poslancov. Ja teraz nechcem hovoriť o tom, čo sme my všetko urobili preto. My sme písali list, ja každému ministrovi aj predchádzajúcemu, aj súčasnému, pri osobných stretnutiach to neustále pripomínam. Ja som písal o tom blog, neustále sa s tým zaoberáme pri všetkých možných príležitostiach, ale asi to nie je dostatočné. Takže jediné, čo ja môžem sľúbiť alebo povedať tu pred týmto parlamentom, že v tom budeme pokračovať, pretože to sú týka aj nás. To už naozaj my dostávame „feedback“ od ľudí, ktorí nám píšu, oni proste, oni majú potom nás za tých, ktorí to umožňujeme, tento morálny úpadok. Takže už to je naozaj skoro aj osobné, ja mám veľa známych ľudí, ktorí ma poznajú, a hovoria: „No tak to už Mistrík, keď toto pripustí, tak čo toto tu je?“ No takže je to naozaj aj v našom záujme. Ale ja vás prosím o podporu, pretože naozaj je to v súčasnosti v rukách ministra kultúry, ten môže vyhlášku zmeniť. My máme dokonca pripravenú verziu. To je fakticky zmena jednej vety. Čiže sme ochotní technicko-legislatívne tomu pomôcť. Samozrejme, že ten minister, ani predchádzajúci, naozaj týka sa to aj pána Maďariča, ale aj pána Krajcera, v tom sú si ako rovní. Takže nemá to politický podtón, má to len podtón, naozaj odvahu vstúpiť do toho. Vysielatelia, samozrejme, nie sú tomu veľmi radi, pretože oni to potrebujú reprízovať na druhý deň, lebo by tam museli kupovať iný program. Takže ja chápem, stanovisko vysielateľov je takéto, ale ja z hľadiska môjho postavenia to nemôžem pripustiť. Sankcionujeme to, lenže viete, kým tá sankcia príde, tak aj „Hotel Paradise“ pomaly skončí. Teraz príde sťažnosť, musíme to proste preskúmať a tak ďalej, čiže to nejaký čas trvá, mesiac-dva. Nejaké lehoty musíte dodržať, aby vám to súd nevrátil na základe nejakej technickej chyby. No a kým sa to všetko, teda kým príde tá sankcia, tá pokuta, tak už pomaly je pol tých „hotelov Paradise“ odvysielaných a tak ďalej, čiže je to tento problém. Keby bolo vo vyhláške napísané, že programy tohto typu môžu ísť až po 20.00 hodine večer, tak sa to fakticky vyrieši. Takže prosím aj o podporu poslancov. Druhá vec, druhá vec bola reklama, zvuk reklamy a hlasitosť reklamy. Áno, existuje zákonná úprava. My to meriame, je stanovená hranica šesť decibelov rozdiel, čiže keď sa prekročí ten rozdiel medzi zvukom predchádzajúcim a zvukom reklamy šesť decibelov, ide sankcia. To sankcionujeme, ale neustále sa to opakuje, to je pravda. Tento problém sa neustále opakuje a my vždy, keď naň prídeme, tak dáme sankciu. A on potom ide, ide a zasa potom to urobia, takže to je taký stále zápas z dvoch strán, ale je tu jedno riešenie, ktoré sa črtá, lebo to je nielen slovenský problém, to je celoeurópsky problém alebo celosvetový. EBU (European Broadcasting Union) má už vypracovaný jeden materiál. Je technické riešenie, už sú vyvinuté prístroje, ktoré aj na strane vysielateľa, aj na strane retransmitora, toho, kto má družicu, toho, kto má káblovku, toho kto, vysiela, toho, kto vyrába program, je prístroj, ktorý dokáže hladinu vyrovnať. Čiže technické riešenie existuje a na úrovni EBU existuje už aj norma, ktorá sa postupne v niektorých štátoch zavádza. Samozrejme, neexistuje zákon, ktorý by umožnil to nanútiť tým vysielateľom, čiže to vlastne je na úrovni konsenzu a na Slovensku zatiaľ takýto konsenzus neexistuje. My z pozície rady to tiež nemôžeme nanútiť, neexistuje zákonná úprava, ktorá by povedala, že rada povie, že toto musíte aplikovať, ale, samozrejme, pracujeme na tom, aby sa to aj na Slovensku zaviedlo. Takže to je odpoveď na tú pálčivú otázku reklamy. Takže dúfam, že som odpovedal na všetko a ďakujem.